送皇甫曾遊襄陽山水兼謁韋太守
作者：李頎
朝代：唐

paragraphs: 峴山枕襄陽，滔滔江漢長。
山深臥龍宅，水淨斬蛟鄉。
元凱春秋傳，昭明文選堂。
風流滿今古，烟島思微茫。
白鴈暮衝雪，青林寒帶霜。
蘆花獨戍晚，柑實萬家香。
舊國欲茲別，輕舟眇未央。
百花亭漫漫，一柱觀蒼蒼。
按俗荆南牧，持衡吏部郎。
逢君立五馬，應醉習家塘。